
VÉLEMÉNY
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele a következőket:
<RepeatBlock-Dec>I. rész – Az Európai Unió Büntető Igazságügyi Együttműködési Ügynöksége 2023. évi pénzügyi évre szóló költségvetésének végrehajtására vonatkozó mentesítés
1.	tudomásul veszi a Számvevőszék által kiadott éves beszámolóban szereplő figyelemfelhívó bekezdést; tudomásul veszi az Európai Unió Büntető Igazságügyi Együttműködési Ügynökségének (Eurojust) válaszát, nevezetesen azt, hogy a késedelmes fizetések magas aránya a SUMMA – egy még kísérleti szakaszban lévő új költségvetési, számviteli és pénzügyi rendszer – használatakor az ügyletek feldolgozása során tapasztalt technikai nehézségeknek tudható be; felhívja az Eurojustot, hogy hozzon konkrét intézkedéseket a fizetési késedelmek minimalizálása és a rendszer teljes körű végrehajtásának biztosítása érdekében;
2.	üdvözli, hogy 2023-ban az Eurojust költségvetését 67 millió EUR-ról 88 millió EUR-ra (+ 31%), személyzetét pedig 285-ről 298-re (+ 5%) növelték; hangsúlyozza, hogy az Eurojust által kezelt ügyek száma megnövekedett, 2023-ban több mint 13 000 ügyet kezelt az Eurojust, amely ezen kívül 577 koordinációs ülést és 21 koordinációs központot szervezett, 288 közös nyomozócsoportoknak nyújtott jogi, technikai, pénzügyi és/vagy operatív támogatást, 1259 európai elfogatóparancs végrehajtását segítette elő, hozzájárult több mint 4200 gyanúsított letartóztatásához, valamint több mint 1 milliárd EUR értékű, bűncselekményből származó vagyon lefoglalásához és/vagy befagyasztásához, 1013 operatív dokumentumot dolgozott ki az ügyek támogatására (elemzések, jogi feljegyzések stb.), és 6299 európai nyomozási határozat alkalmazását tette lehetővé; tudomásul veszi az Eurojust válaszát, hangsúlyozva, hogy az ügynökség felülvizsgálta a meg nem felelés eseteinek nyilvántartásba vételére és bejelentésére vonatkozó eljárást; 
3.	elismerését fejezi ki az Eurojustnak az igazságszolgáltatás digitalizációja érdekében tett erőfeszítéseiért, nevezetesen az Eurojust-rendelet[footnoteRef:1] legutóbbi módosítását követő új ügyviteli rendszer bevezetéséért, a közös nyomozócsoportok új együttműködési platformjának[footnoteRef:2] végrehajtásáért, valamint tudomásul veszi kapcsolattartó szerepét a harmadik országok és nemzetközi szervezetek felé a büntetőeljárásokkal összefüggésben az ECRIS-TCN megkeresésekkel kapcsolatban; [1:  Az Európai Parlament és a Tanács (EU) 2023/2131 rendelete (2023. október 4.) az (EU) 2018/1727 európai parlamenti és tanácsi rendeletnek és a 2005/671/IB tanácsi határozatnak a terrorizmussal kapcsolatos ügyekben folytatott digitális információcsere tekintetében történő módosításáról (HL L, 2023/2131, 2023.10.11., ELI: http://data.europa.eu/eli/reg/2023/2131/oj).]  [2:  Az Európai Parlament és a Tanács (EU) 2023/969 rendelete (2023. május 10.) a közös nyomozócsoportok működését támogató együttműködési platform létrehozásáról és az (EU) 2018/1726 rendelet módosításáról (HL L 132., 2023.5.17., 1. o., ELI: http://data.europa.eu/eli/reg/2023/969/oj).] 

4.	hangsúlyozza annak jelentőségét, hogy az Eurojust továbbra is támogatja Ukrajnát az Ukrajnában állítólagosan elkövetett legsúlyosabb nemzetközi bűncselekményeket vizsgáló közös nyomozócsoport révén, azáltal, hogy működteti a legsúlyosabb nemzetközi bűncselekményekre vonatkozó bizonyítékok adatbázisát (CICED) annak érdekében, hogy egy egységes, biztonságos, központi adatbázisban megőrizze, tárolja és elemezze a legsúlyosabb nemzetközi bűncselekményekre vonatkozó bizonyítékokat, biztonságos digitális adattovábbítási módszert biztosítva a bizonyítékok benyújtásához és azok elemzéséhez; üdvözli továbbá az Ukrajna elleni agresszió bűntettével kapcsolatos büntetőeljárás lefolytatásával foglalkozó új nemzetközi központ (ICPA) Eurojuston belüli elindítását, amelynek célja a nemzeti nyomozások támogatása és a közös nyomozási és büntetőeljárási stratégiákról való megállapodás, valamint azáltal, hogy aktívan hozzájárul a lefoglalással és befagyasztással foglalkozó munkacsoport munkájához az uniós szankciók hatékony végrehajtásának biztosítása érdekében az egész Európai Unióban;
5.	megelégedéssel veszi tudomásul a bel- és igazságügyi ügynökségekkel folytatott szoros együttműködést, nevezetesen az Európai Csalás Elleni Hivatallal (OLAF) kötött új munkamegállapodást, 15 új ügy megnyitását, amelyekben az Eurojust támogatta az Európai Ügyészséget (EPPO), valamint 42 ügyben folytatott együttműködést a Bűnüldözési Együttműködés Európai Uniós Ügynökségével (Europol), hangsúlyozza továbbá, hogy az Eurojust és az Europol a kapcsolatok felderítésére szolgáló szisztematikus és strukturális adatcserére irányuló kísérleti projektet indított, amelyet 2024 első felében felül fognak vizsgálni; üdvözli az Eurojust és az OLAF 2022–2023-as időszakra szóló, az Európai Unió pénzügyi érdekeit sértő bűncselekmények elleni küzdelemre irányuló cselekvési tervét;
6.	elégedetten jegyzi meg, hogy az Eurojust továbbra is támogatja a Bizottságot az Unió és 13 harmadik ország közötti, az Eurojusttal való együttműködésről szóló nemzetközi megállapodásokra irányuló tárgyalások felülvizsgálatában, amelyeket az EU nevében a Bizottság tárgyal.
II. rész – Az Európai Unió Alapjogi Ügynöksége 2023. évi pénzügyi évre szóló költségvetésének végrehajtására vonatkozó mentesítés
1.	tudomásul veszi a Számvevőszéknek az operatív tevékenységekhez kapcsolódó átvitelek visszatérően magas arányával kapcsolatos észrevételét, amely a rendelkezésre álló 2023. évi kötelezettségvállalási előirányzatokból 6,4 millió EUR (23%) volt 2024-ra; megjegyzi, hogy ez az arány alacsonyabb, mint 2022-ben, amikor az átvitelek aránya 26% volt; üdvözli, hogy a Számvevőszék az Európai Unió Alapjogi Ügynöksége (FRA) 2023. évi pénzügyi évre vonatkozó éves beszámolója alapjául szolgáló ügyleteket minden lényegi szempontból jogszerűnek és szabályszerűnek találta; kiemeli, hogy a 2023. évi költségvetés 34 millió EUR volt; megemlíti és megismétli az azzal kapcsolatos aggodalmát, hogy az FRA-nál továbbra is problémát jelentenek a pénzügyi és személyzeti erőforrásokat érintő korlátozások; üdvözli, hogy az Alapjogi Ügynökség az emberi és pénzügyi erőforrások folyamatos hiánya ellenére képes volt teljesíteni célkitűzéseit és az éves munkaprogramjában előirányzott tevékenységeket; megjegyzi, hogy a szervezett vagy közösen szervezett ülések és rendezvények száma 421 volt a kitűzött 260-as célhoz képest, és hogy a kommunikációs anyagok száma 1 809 volt, szemben a kitűzött 250-es céllal; megelégedéssel állapítja meg, hogy az FRA igen magas, 99,5% feletti költségvetési eredményszinttel rendelkezik; úgy véli, hogy ez fontos mutatószáma a hatékony és eredményes pénzgazdálkodásnak, valamint a költségvetési elvek betartásának; üdvözli a más uniós ügynökségekkel, szervekkel és a civil társadalommal az alapvető jogok tiszteletben tartásának biztosítása érdekében folytatott együttműködést;
2.	kiemeli az Alapjogi Ügynökségnek az Alapjogi Chartában rögzített alapvető jogok és a jogállamiság kulcsfontosságú őreként betöltött szerepét, és elismerését fejezi ki amiatt, hogy támogatja az alapvető jogok tiszteletben tartásának, védelmének és érvényesítésének biztosítását az egyenlőség és a megkülönböztetésmentesség terén meglévő uniós jogszabályokban és szakpolitikákban, például a rasszizmus, az antiszemitizmus és az iszlamofóbia elleni küzdelemre vonatkozó uniós jogszabályokban és szakpolitikákban, támogatja az egyenlőségre vonatkozó adatok gyűjtését, valamint az egyenlőségre és a rasszizmus elleni fellépésre vonatkozó stratégiák, például a nemzeti romastratégiai keretek végrehajtását, valamint hozzájárul a 2020–2025 közötti időszakra szóló, az LMBTIQ-személyek egyenlőségére vonatkozó stratégia félidős felülvizsgálatához, a civil társadalom és a veszélyeztetett emberijog-védők védelméhez, továbbá támogatja az áldozatok jogairól szóló irányelv, a rasszizmus elleni cselekvési terv és az antiszemitizmus elleni küzdelemre és a zsidó élet előmozdítására vonatkozó uniós stratégia felülvizsgálatát, és tanácsot ad az alapvető jogok tiszteletben tartásához az MI-rendszerek fejlesztése és használata, valamint az uniós források végrehajtása és felhasználása tekintetében;
3.	hangsúlyozza az FRA iránymutatását és elkötelezettségét a menekültügy és a migráció, a határvédelem és az interoperabilitás területén, valamint az alapvető jogokra, a tagállamok nemzetközi kötelezettségeire és az EU emberi jogi jogszabályaira e területen helyezett jelentős hangsúlyt, beleértve az Európai Unió Menekültügyi Ügynökségével (EUAA) való együttműködést az Unión belül nemzetközi védelmet kérő kísérő nélküli gyermekeket segítő gyámok és jogi képviselők fontosságának tudatosítása érdekében, valamint az Europol személyzetének nyújtott képzést, amely növeli az alapvető jogokkal kapcsolatos tudatosságot és tájékozottságot a releváns operatív kontextusokban; üdvözli, hogy az FRA időben hozzájárult az átmeneti védelemről szóló irányelv végrehajtásához az Ukrajnából menekülő menekültekkel összefüggésben, a huzamos tartózkodásra vonatkozó uniós jog végrehajtásával kapcsolatos kihívások azonosításához, a vízumkódex hiányosságainak feltárásához, valamint az Unió és tagállamai által a tengeri halálesetek csökkentése érdekében hozható intézkedések listájához; 
4.	üdvözli az FRA hozzájárulását az Európai Határ- és Parti Őrségről szóló rendelet[footnoteRef:3] értékeléséhez, az Európai Határ- és Partvédelmi Ügynökség (Frontex) igazgatótanácsi ülésein való részvételt és a Frontex alapvető jogokkal foglalkozó konzultációs fórumának társelnöki tisztének betöltését, valamint a Frontex Alapjogi Hivatalával való együttműködést;  [3:  Az Európai Parlament és a Tanács (EU) 2019/1896 rendelete (2019. november 13.) az Európai Határ- és Parti Őrségről, valamint az 1052/2013/EU és az (EU) 2016/1624 rendelet hatályon kívül helyezéséről (HL L 295., 2019.11.14., ELI: http://data.europa.eu/eli/reg/2019/1896/oj).] 

5.	megelégedéssel veszi tudomásul, hogy az FRA alapjogi elemzést és szakértelmet biztosított más uniós bel- és igazságügyi ügynökségek, köztük az EUAA, a Frontex, az Europol, a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökség (eu-LISA) és az Európai Unió Bűnüldözési Képzési Ügynöksége (CEPOL) tevékenységeinek és munkájának támogatásához; üdvözli az FRA 2023. évi hozzájárulását az alapvető jogok tiszteletben tartásának előmozdításához, többek között az uniós alapokra vonatkozó iránymutatás és az új technológiák jelentette kihívások kezelése révén; felhívja az Alapjogi Ügynökséget, hogy az éves jogállamisági jelentés keretében határozza meg, hogy a jogállamiság és az alapvető jogok milyen mértékben kapcsolódnak szervesen egymáshoz, és hogyan lehetne a munkáját az Európai Bizottságéval szinergiában integrálni vagy fejleszteni; 
6.	üdvözli az FRA együttműködését az Európai Uniós Kiberbiztonsági Ügynökséggel (ENISA) a magánélet és az adatvédelem védelme terén a kiberbiztonsági kezdeményezések kidolgozása és végrehajtása során, valamint az eu-LISA-val annak biztosítása érdekében, hogy az informatikai rendszerek tervezése és használata megfeleljen az alapvető jogokra vonatkozó normáknak.
III. rész – Az Európai Unió Menekültügyi Ügynöksége 2023. évi pénzügyi évre szóló költségvetésének végrehajtására vonatkozó mentesítés
1.	megjegyzi, hogy 2023-ban több mint 1,1 millió nemzetközi védelem iránti kérelmet nyújtottak be (+18% 2022-höz képest), és 29 EU+ országban több mint 1 millió átmeneti védelmet biztosító határozatot adtak ki; kiemeli, hogy az EUAA ezzel összefüggésben jelentős támogatást nyújtott a tagállamoknak[footnoteRef:4]; megfelelő szintű finanszírozást kér az EEAA számára, különösen abban az esetben, ha a migrációs és menekültügyi paktum végrehajtásával összefüggésben jelentősen megnőnek az ügynökségre ruházott feladatok; [4:  Az EU+ országok közé tartoznak az Európai Unió (EU) tagállamai és a schengeni társult országok.] 

2.	tudomásul veszi, hogy az EUAA költségvetése 2023-ban 208 millió EUR-ról 228 millió EUR-ra (+ 10%) emelkedett, személyzete pedig 519-ről 529-re (+ 2%) nőtt; rámutat arra, hogy a Számvevőszék a 2017. és 2020. évi jelentéseiben megállapította, hogy az EUAA Leszboszban és Rómában található épületek bérlésére vonatkozó szerződései szabálytalanok voltak az elégtelen verseny és a gazdaságosság elvének be nem tartása miatt, ami azt jelenti, hogy az e szerződések keretében teljesített valamennyi későbbi kifizetés szabálytalan volt; emlékeztet az ellenőrök azon észrevételére, hogy 2023-ig összesen 123 800 EUR összegű szabálytalan kifizetésre került sor;
3.	üdvözli, hogy a menekültügyi szakértői készenléti állomány működőképessé vált, és 2023 végére közel 350 szakértőt vont be; sajnálatosnak tartja, hogy a szakértők egyes tagállamok általi késedelmes kinevezése miatt a tervezett 500 főt még nem érték el; felhívja a tagállamokat, hogy tegyenek eleget a nemzeti szakértőkkel kapcsolatos kötelezettségeiknek, hogy az ügynökségnek ne kelljen külső vállalkozókat igénybe vennie;
4.	üdvözli, hogy 2023. május 16-án hivatalba lépett az EUAA első alapjogi tisztviselője; nagyra értékeli az alapjogi tisztviselő által a Bizottsággal és a konzultációs fórummal konzultálva kidolgozott látható és könnyen hozzáférhető panasztételi mechanizmus kialakítását;
5.	üdvözli az EUAA felülvizsgált külső együttműködési stratégiájának[footnoteRef:5] és sebezhetőségre vonatkozó stratégiájának[footnoteRef:6] elfogadását; hangsúlyozza, hogy mindkettőnek garantálnia kell az alapvető jogok védelmét az EU+ országok menekültügyi és befogadási rendszerében;  [5:  https://euaa.europa.eu/sites/default/files/publications/2023-05/EUAA_External_Cooperation_Strategy.pdf ]  [6:  https://euaa.europa.eu/sites/default/files/publications/2023-12/EUAA_Vulnerability_Strategy.pdf ] 

6.	nagyra értékeli az EUAA által a digitalizáció felé való elmozdulás érdekében tett erőfeszítéseket, többek között a menekültügyi eljárások és a befogadási rendszerek digitális innovációjára vonatkozó stratégia[footnoteRef:7] elfogadása révén; [7:  https://euaa.europa.eu/sites/default/files/publications/2023-10/2023_EUAA-Strategy-on-Digital-Innovation-in-Asylum-Procedures-and-Reception-Systems_EN.pdf ] 

7.	megelégedéssel veszi tudomásul, hogy az EUAA mintegy 1000 képzést szervezett, és hogy folyamatosan nő a kiképzett menekültügyi és befogadási tisztviselők és civil társadalmi szereplők száma (+6% 2022-höz képest); üdvözli az európai menekültügyi tanterv továbbfejlesztését, amely olyan képzési modulokat tartalmaz, mint például a nemi alapú erőszakkal, a kiszolgáltatottsággal és a gyermekek menekültügyi folyamatban való helyzetével foglalkozó modulok;
8.	megismétli tavalyi felhívását, hogy az EUAA rendszeresen tájékoztassa a Parlamentet az OLAF valamennyi vizsgálatáról.
IV. rész – A szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökség 2023. évi pénzügyi évre szóló költségvetésének végrehajtására vonatkozó mentesítés
1.	sajnálatosnak tartja, hogy 2023-ban az összes rendelkezésre álló kifizetési előirányzat 3,2%-át kitevő 12,6 millió EUR nem megfelelő kiadás volt, amely meghaladta az ellenőrzésre vonatkozóan meghatározott lényegességi küszöböt, ezért a Számvevőszék korlátozott véleményt adott ki a kifizetések jogszerűségéről és szabályszerűségéről; felhívja az eu-LISA-t, hogy sürgősen készítsen részletes korrekciós cselekvési tervet, amely tartalmazza a nem megfelelő kiadások megszüntetésére vonatkozó ütemtervet és elszámoltathatóságot; felhívja az ügynökséget, hogy rendszeresen tájékoztassa a Számvevőszéket a korrekciós cselekvési terv végrehajtásának előrehaladásáról;
2.	aggodalommal veszi tudomásul a Számvevőszék által kiadott éves beszámolóban szereplő figyelemfelhívó bekezdést, amely két aktív keretszerződésre vonatkozik; ismételten aggodalmának ad hangot amiatt, hogy a Számvevőszék korábbi évekből származó számos észrevétele még mindig folyamatban van; felhívja az eu-LISA-t, hogy kövesse a Számvevőszék észrevételeit, és fokozza a korrekciós intézkedések végrehajtására irányuló erőfeszítéseit minden fennmaradó meg nem felelés esetében, és számoljon be a mentesítésért felelős hatóságnak az elért eredményekről;
3.	elismeri az eu-LISA arra irányuló erőfeszítéseit, hogy elérje a 2023–2025-ös egységes programozási dokumentumban 2023-ra kitűzött célokat; megelégedéssel veszi tudomásul a megújított Schengeni Információs Rendszer (SIS) márciusi teljes körű végrehajtását, Ciprusnak a SIS-be való zökkenőmentes integrációját 2023 júliusában, valamint Horvátország integrációját a Vízuminformációs Rendszerbe (VIS);
4.	tudomásul veszi az új interoperabilitási ütemtervet; sajnálja, hogy az uniós információs rendszerek bevezetésének és interoperabilitásának új ütemtervére a határregisztrációs rendszer (EES), az Európai Utasinformációs és Engedélyezési Rendszer (ETIAS) és a harmadik országbeli állampolgárokra vonatkozó Európai Bűnügyi Nyilvántartási Információs Rendszer (ECRIS-TCN) késedelmes fejlesztése miatt volt szükség; felhívja az eu-LISA-t, hogy kezelje prioritásként ezen információs rendszerek gyors végrehajtását, és tűzzön ki új, konkrét időpontot a működés megkezdésére vonatkozóan; hangsúlyozza, hogy a gyors, hatékony és megbízható információcsere elengedhetetlen a szabadságon, a biztonságon és a jog érvényesülésén alapuló uniós térség fenntartásához és megerősítéséhez;
5.	üdvözli, hogy az eu-LISA a kiberbiztonságra és a kiberfenyegetések elleni küzdelemre is összpontosított, különös tekintettel az információbiztonságra és a kiberbiztonságra vonatkozó új uniós rendeletekből eredő kötelezettségek szükséges előkészítésére; kiemeli, hogy az eu-LISA biztonsági nyomonkövetési platformot, kiberbiztonsági eseményekre vonatkozó tervet, reagálási naplókat és a hét minden napján, napi 24 órában készenléti szolgálati megállapodásokat működtet és tart fenn a kiberfenyegetések időben történő azonosítása és az azokra való reagálás biztosítása érdekében; üdvözli az eu-LISA szerepét az ügynökségek közötti kiberbiztonsági gyakorlatok támogatásában, együttműködve a bel- és igazságügyi ügynökségek hálózatával (JHAAN); 
6.	üdvözli, hogy az eu-LISA megkezdte az e-CODEX-rendszer (online adatcsere révén megvalósuló e-igazságügyi kommunikáció) üzemeltetési igazgatásának átvételére irányuló előkészületeket, valamint hogy megkezdte a közös nyomozócsoportok együttműködési platformja kialakításának és fejlesztésének előkészítését is, hogy biztonságos elektronikus információcserét biztosítson a határokon átnyúló bűnügyi nyomozásokhoz. tudomásul veszi az igazgatótanács és a tanácsadó csoportok képviselőit érintő összeférhetetlenség megelőzésére és kezelésére vonatkozó szabályok felülvizsgálatát;

V. rész – Az Európai Határ- és Partvédelmi Ügynökség 2023. évi pénzügyi évre szóló költségvetésének végrehajtására vonatkozó mentesítés
1.	megjegyzi, hogy jelentősen nőtt a visszaküldések száma, mivel a Frontex túllépte a 20 000 fős visszaküldési célt azáltal, hogy összesen 39 239 visszaküldést támogatott, beleértve az önkéntes visszatérések figyelemre méltó 87%-os növekedését és a kitoloncolások 20%-os növekedését 2022-höz képest; üdvözli a tagállamoknak a visszatérést és az érkezést követő segítségnyújtás terén nyújtott fokozott támogatást, mivel a Frontex túllépte azt a célját, hogy a közös reintegrációs rendszerben 5000 esetet kezeljen, hiszen 2023-ban 6438 ügyet sikeresen kezelt;
2.	tudomásul veszi, hogy 2023 folyamán fokozatosan bővült az együttműködés a harmadik országokkal, amit számos tevékenység, például ismeretterjesztő látogatások, személyazonosítási missziók és munkaértekezletek bizonyítanak, amelyek összesen 36, az együttműködés megerősítését célzó kezdeményezésre irányulnak;
3.	hangsúlyozza a Frontex kulcsfontosságú szerepét és fő feladatát az Unió külső határainak védelmében; elismeri, hogy a Frontex alapvető szerepet játszik a kutatási és mentési műveletekben is, mivel a tengeri és légi eszközöket közös műveletekben vetették be az összesen 43 508 migránst érintő 785 incidensre reagálva, hangsúlyozva a Frontex humanitárius erőfeszítésekhez való kritikus hozzájárulását; aggodalommal állapítja meg, hogy 2023-ban a Statista becslése szerint 3105 migráns halt meg a Földközi-tengeren való átkelés során; hangsúlyozza, hogy fokozni kell az emberkereskedelem és az embercsempészet megelőzésére irányuló erőfeszítéseket;
4.	kiemeli az alapvető jogokra vonatkozó célok végrehajtása terén elért pozitív eredményeket, beleértve az alapjogi cselekvési terv folyamatban lévő végrehajtását és az ügynökség alapjogi keretnek való megfelelésének független értékelését, összhangban az Európai Határ- és Parti Őrségről szóló rendelettel; üdvözli, hogy a Frontex proaktívan nyomon követi az alapvető jogokkal kapcsolatos panaszokat, amelyek közül a legtöbbet elfogadhatatlanság miatt elutasították; kiemeli a nemzeti hatóságokkal való szoros együttműködés fontosságát az alapvető jogok megsértésére vonatkozó állítások megfelelő nyomon követésének biztosítása érdekében, összhangban a nemzeti alapjogi mechanizmusokkal; hangsúlyozza, hogy a Frontex tisztviselőinek el kell kerülniük minden olyan tevékenységben való részvételt, amely közvetlenül vagy közvetve sértheti az alapvető jogokat; üdvözli a Frontex fokozott elkötelezettségét az átláthatóság és az elszámoltathatóság iránt; hangsúlyozza a műveletek utáni részletesebb tájékoztatás szükségességét;
5.	támogatja a Frontex alapjogi tisztviselőinek megerősítésére irányuló folyamatos erőfeszítéseit, megjegyezve, hogy 2023-ban 46 alapjogi megfigyelőt foglalkoztattak; hangsúlyozza annak fontosságát, hogy kapacitásuk és függetlenségük további növelése érdekében valamennyi alapjogi megfigyelőt AD besorolási fokozatba vegyenek fel; elismeri, hogy a Frontex jelentős lépéseket tett annak érdekében, hogy reagáljon az alapjogi tisztviselők véleményére, különösen olyan kérdésekben, mint a nemek közötti egyenlőség általános érvényesítése és az emberkereskedelem;
6.	elismeréssel veszi tudomásul, hogy 2023-ban a legtöbb alapjogi célt teljesítették, hozzájárulva a Frontex-műveletek szilárdabb és jogokon alapuló megközelítéséhez; sajnálatát fejezi ki amiatt, hogy a Frontex ügyvezető igazgatójának hivatalos válaszai ellenére nem történt konkrét intézkedés az alapjogi tisztviselő egyes véleményeivel kapcsolatban, és ezért kéri, hogy továbbra is összpontosítsanak az alapjogi tisztviselő ajánlásain alapuló ilyen konkrét intézkedések végrehajtására, és erősítsék tovább a Frontex emberi jogi keretét;
7.	tudomásul veszi, hogy 217, az alapvető jogok állítólagos megsértésével kapcsolatos esetet jelentettek 2023-ban, 104 súlyos váratlan eseményről szóló jelentést nyújtottak be, amelyek közül 48 kapcsolódott az alapvető jogokhoz, 67 panasz érkezett a Frontex panaszkezelési mechanizmusán keresztül, 55 súlyos váratlan esemény kivizsgálását indították el 2023-ban, valamint 39 súlyos váratlan esemény vizsgálatát zárták le, és hogy a lezárt ügyek közel 50%-ában következtek be valószínűleg alapjogi jogsértések; elismeri, hogy az elvégzett vizsgálatok szintén kiemelik a Frontex elkötelezettségét az átláthatóság, az elszámoltathatóság és a folyamatos fejlesztés iránt;
8.	sürgeti a Frontexet, hogy haladéktalanul biztosítsa az európai ellenőrző és felügyeleti szervek, különösen az OLAF és az Európai Parlament Frontex ellenőrzését végző munkacsoportja, az európai ombudsman, a Számvevőszék és a Frontex alapvető jogokkal és a műveletek jogi operatív vonatkozásaival foglalkozó munkacsoportja (FRaLO munkacsoport) valamennyi ajánlásának teljes körű végrehajtását;
9.	aggodalommal állapítja meg, hogy a Számvevőszék 2018 óta kiemeli a Frontex általi átvitelek és törlések magas szintjét, és hogy ez a probléma 2023-ban is fennáll; megjegyzi továbbá, hogy a Frontex továbbra is küzd a betöltött álláshelyek létszámtervben előírt arányának elérésével, és hogy ez a probléma legalább 2018-ig nyúlik vissza; felhívja a figyelmet a Számvevőszék folyamatos aggodalmára a Frontex munkaerő-felvételi eljárásai tekintetében a bejelentett összeférhetetlenségre vonatkozó szabályok hiánya miatt;
10.	tudomásul veszi a Számvevőszék által az éves beszámoló tekintetében kiadott figyelemfelhívást a schengeni társult országok hozzájárulásainak kiszámításával kapcsolatban, amelyet 2022-ben vetettek fel; tudomásul veszi a Frontex válaszát, mely szerint ezek a számítások az igazgatótanács és a Bizottság által jóváhagyott bevett gyakorlatokat követik; felhívja a Bizottságot, hogy vizsgálja felül ezeket a megállapodásokat annak érdekében, hogy nagyobb következetességet biztosítson az Uniónak és az ügynökségeinek nyújtott hozzájárulások megállapításának módszerében;
11.	felhívja a Bizottságot, hogy a kihívásokkal teli migrációs válság fényében, különösen a migrációs és menekültügyi paktum hatálybalépését, továbbá az Oroszország és Belarusz által végrehajtott hibrid műveleteket követően, kövesse nyomon Ursula von der Leyen, a Bizottság elnökének 2024. júliusi nyilatkozatát, amelyben kijelenti, hogy a Frontex megfelelő helyzetben van ahhoz, hogy 30 000 főre növelje személyi állományát; hangsúlyozza, hogy ez a bővítés jelentősen növelné a Frontex azon képességét, hogy kezelje a migrációs áramlásokat, és biztosítsa a biztonságot és az alapevető jogok védelmét az Unió külső határain, megerősítve alapvető szerepét az Unió tágabb migrációs stratégiájában. felhívja a Bizottságot, hogy tegye meg a szükséges lépéseket annak érdekében, hogy a Frontex a jelenlegi geopolitikai helyzetnek megfelelő erőforrásokkal rendelkezzen, és küzdjön az embercsempészet ellen.
VI. rész – Az Európai Unió Bűnüldözési Képzési Ügynöksége 2023. évi pénzügyi évre szóló költségvetésének végrehajtására vonatkozó mentesítésről
1.	elismeri, hogy a CEPOL fokozta arra irányuló erőfeszítéseit, hogy átfogó képzési portfóliót biztosítson az Európai Multidiszciplináris Platform a Bűnügyi Fenyegetettség Ellen (EMPACT) valamennyi területén; megjegyzi, hogy a súlyos és szervezett bűnözés, valamint a számítástechnikai bűnözés volt a legnépszerűbb téma, 2023-ban az összes résztvevő közel 62%-a ezekkel foglalkozó képzéseken vett részt; kiemeli, hogy az utazás- és rendezvényszervezési szolgáltatásokra vonatkozó keretszerződés szerinti kifizetések ellenőrzése során a Számvevőszék megállapította, hogy a CEPOL a szerződések felhasználását a kifizetések szintjén, nem pedig költségvetési kötelezettségvállalások szintjén követte nyomon; egyetért a Számvevőszékkel abban, hogy ez a megközelítés nem felel meg az uniós költségvetési rendelet 111. cikkének;
2.	üdvözli, hogy a CEPOL közzétette a 2022–2025-ös időszakra vonatkozó uniós stratégiai képzési igényfelmérést, amely azonosítja a bűnüldöző szervek tagjainak újonnan felmerülő stratégiai és uniós szintű képzési igényeit;
3.	üdvözli, hogy a CEPOL a CEPOL Kiberbűnözés Elleni Akadémiáján keresztül továbbra is kiberképzési portfóliót biztosított; üdvözli, hogy a célzott képzési tevékenységek javították a számítástechnikai bűnözéssel kapcsolatos ismereteket és kiberkapacitásokat Európában a gyermekek szexuális kizsákmányolása, az online csalási rendszerek és a kibertámadások elleni küzdelem terén, és hogy a CEPOL kidolgozta a mesterséges intelligenciáról szóló első munkaértekezletét;
4.	sajnálattal állapítja meg, hogy az alapvető jogok és az adatvédelem területén végzett képzési tevékenységek 2023-ban csökkentek (19 tevékenységet hajtottak végre 2063 résztvevővel) 2022-höz képest (30 tevékenység 4014 résztvevővel); hangsúlyozza, hogy a CEPOL fő célkitűzése a bűnüldöző szervek tagjai képzésének támogatása, fejlesztése, végrehajtása és koordinálása, különös hangsúlyt fektetve az emberi jogok és az alapvető szabadságok védelmére a bűnüldözéssel összefüggésben; elismeri ugyanakkor, hogy a résztvevők teljes száma 46 431-re nőtt. felhívja a CEPOL-t, hogy növelje az átláthatóságot e képzési igények végrehajtásának tervezése és nyomon követése terén, különösen az olyan új kihívásokkal összefüggésben, mint a technológia növekvő szerepe a bűnüldözésben;
VII. rész – A Kábítószer és a Kábítószerfüggőség Európai Megfigyelőközpontja 2023. évi pénzügyi évre szóló költségvetésének végrehajtására vonatkozó mentesítésről
1.	megjegyzi, hogy 2023. július 1-jén hatályba lépett az Európai Unió Kábítószerügyi Ügynökségéről (EUDA)[footnoteRef:8] szóló új rendelet, amely hatályon kívül helyezte és felváltotta a Kábítószer és Kábítószerfüggőség Európai Megfigyelőközpontjáról (EMCDDA) szóló rendeletet[footnoteRef:9], és üdvözli az EMCDDA új, szélesebb körű megbízatását; emlékeztet arra, hogy az EUDA-ról szóló rendelet célja, hogy holisztikus és tényeken alapuló megközelítéssel kezelje a kábítószer-jelenséget, és felhívja az ügynökséget, hogy biztosítsa új megbízatásának teljes körű végrehajtását; tudomásul veszi, hogy az EMCDDA költségvetése 2023-ban 26 millió EUR-ról 29 millió EUR-ra nőtt (+ 13%), személyzete pedig 110-ről 101-re (–1%) csökkent; [8:  Az Európai Parlament és a Tanács (EU) 2023/1322 rendelete (2023. június 27.) az Európai Unió Kábítószer-ügynökségéről (EUDA) és az 1920/2006/EK rendelet hatályon kívül helyezéséről (HL L 166., 2023.6.30., 6. o., ELI: http://data.europa.eu/eli/reg/2023/1322/oj). ]  [9:  Az Európai Parlament és a Tanács 1920/2006/EK rendelete (2006. december 12.) A Kábítószer és a Kábítószerfüggőség Európai Megfigyelőközpontjáról (HL L 376., 2006.12.27., 2006. o., ELI http://data.europa.eu/eli/reg/2006/1920/oj).] 

2.	üdvözli az EMCDDA hozzájárulását az EMPACT-hoz és a szervezett és súlyos nemzetközi bűnözésre vonatkozó uniós szakpolitikai ciklus operatív cselekvési terveihez; nagyra értékeli az EMCDDA hozzájárulását a kábítószer-kereskedelem és a bűnözői hálózatok elleni küzdelem fokozására irányuló új uniós ütemtervhez[footnoteRef:10];  [10:  https://ec.europa.eu/commission/presscorner/detail/hu/ip_23_4981 ] 

3.	üdvözli, hogy az EMCDDA folyamatos erőfeszítéseket tesz az uniós korai előrejelző rendszernek (EWS) végrehajtása érdekében, a tagállami partnerekkel együttműködve; megjegyzi, hogy 26 új pszichoaktív anyagot jelentettek be, és hogy a jelenleg ellenőrzött új pszichoaktív anyagok teljes száma körülbelül 950; nagyra értékeli az ügynökség által közzétett technikai jelentéseket;
4.	elismeri, hogy az EMCDDA 2023-ban 30 tudományos és intézményi kiadványt készített, valamint 14 tudományos cikk és könyvfejezet szerzője vagy társszerzője volt, nagyra értékeli az ügynökség tudományos és bizonyítékokon alapuló szakértelmét;
5.	üdvözli a 2023. évi digitális első moduláris európai kábítószer-jelentés elindítását, valamint az EMCDDA és az Europol „Uniós kábítószerpiacok: mélyreható elemzés” című jelentését;
6.	megelégedéssel veszi tudomásul, hogy az EMCDDA rendszeres, értékes támogatást és tájékoztatást nyújtott a kábítószerekre vonatkozó szakpolitikákról a nemzeti politikai döntéshozóknak, és összehangolt előkészítő tudományos felülvizsgálatokat végzett a kabítószerekhez kapcsolódó ártalmak, kezelések és ártalomcsökkentő gyakorlatok tekintetében; hangsúlyozza ezen alapvető munka folytatásának fontosságát a változó tendenciák és kihívások kezelése érdekében, és felszólít e tevékenységek további megerősítésére a tagállamokkal való szorosabb együttműködés előmozdítása és a megállapítások szélesebb közönség – többek között az egészségügyi szakemberek és a nyilvánosság – körében történő megfelelő terjesztésének biztosítása révén;
7.	kiemeli, hogy az EMCDDA több mint 3300, a kábítószerek területén dolgozó szakembert – köztük egészségügyi dolgozókat, bűnüldöző szervek tisztviselőit és politikai döntéshozókat – képzett az Unión belül és kívül, és hogy az EMCDDA által szervezett nyolc webináriumon mintegy 4800 szakember vett részt; üdvözli a más uniós ügynökségekkel folytatott együttműködést.
VIII. rész – A Bűnüldözési Együttműködés Európai Uniós Ügynöksége 2023. évi pénzügyi évre szóló költségvetésének végrehajtására vonatkozó mentesítésről
1.	aggodalmát fejezi ki a Számvevőszék egyik tagállamban működő nemzeti rendőrség tevékenységeinek finanszírozásához nyújtott működési támogatáshoz kapcsolódó tranzakciók jogszerűségével és szabályszerűségével kapcsolatos észrevétele miatt; megjegyzi, hogy a Számvevőszék megállapította, hogy a támogatás 279 000 EUR összegű része szabálytalan volt; hangsúlyozza, hogy a Számvevőszék kérésére az Europol más olyan támogatásokat is azonosított, amelyek révén 2023-ban hasonló tevékenységekre visszafizették a héát, ami szabálytalan kifizetésekhez vezetett; tudomásul veszi az Europol válaszát, amely szerint az Europol a továbbiakban nem tekinti a héát az operatív támogatások elszámolható költségének, ezáltal biztosítva az (EU) 2018/1046 költségvetési rendeletnek való megfelelését;
2.	megelégedéssel veszi tudomásul, hogy 2023-ban az Europol 107 856 operatív hozzájárulást fogadott el, 3155 műveletet támogatott, 27 operatív munkacsoportot hozott létre, 21 096 első vonalbeli SIENA-reakciót nyújtott, és megnövelt operatív információs képességeket biztosított a nemzeti hatóságok, a tagállamok és harmadik felek számára;
3.	elismerését fejezi ki a PERCI (az illegális online tartalmakkal foglalkozó uniós platform) sikeres bevezetéséért, különösen az európai adatvédelmi biztos ajánlásainak teljes körű végrehajtása révén; nagyra értékeli az európai adatvédelmi biztossal és a Frontexszel létrehozott közös munkacsoporttal folytatott szoros együttműködést az európai adatvédelmi biztos által a Frontex PeDRA (személyes adatok kezelése kockázatelemzés céljából) programjával kapcsolatban tett ajánlások nyomon követése érdekében, ahol mindkét ügynökségnek komoly érdeke az alapvető jogok védelme a biztonság előmozdítása mellett;
4.	kéri, hogy az Europol és más bel- és igazságügyi ügynökségek közötti együttműködés teljes mértékben átlátható legyen, és az elszámoltathatóságot az átláthatóságra vonatkozó uniós szabályokkal, valamint az alapvető jogokkal és az adatvédelmi normákkal összhangban biztosítsák;
5.	üdvözli a 2022-ben módosított Europol-rendelet[footnoteRef:11] végrehajtását, különösen az alapjogi tisztviselő 2023 januárjában történt gyors kinevezését, ami jelentős lépés az Europol emberi jogok iránti elkötelezettségének fokozása felé a műveletei során; [11:  A Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről szóló, 2016. május 11-i (EU) 2016/794 európai parlamenti és tanácsi rendelet (HL L 135., 2016.5.24., ELI: http://data.europa.eu/eli/reg/2016/794/oj).] 

6.	aggodalommal veszi tudomásul a gyermekek és fiatalok szervezett bűnözésbe való fokozott toborzását; hangsúlyozza egy világos és átfogó stratégia fontosságát e jelenség megelőzése és leküzdése érdekében;
7.	nagyra értékeli az Europol által Ukrajnának nyújtott folyamatos és felbecsülhetetlen értékű támogatást, különösen az Ukrajnában állítólagosan elkövetett legsúlyosabb nemzetközi bűncselekmények kivizsgálására összpontosító közös nyomozócsoportban való részvétele révén; megelégedéssel veszi tudomásul egy operatív munkacsoport (OTF) létrehozását, amelynek célja, hogy célzott támogatást nyújtson a háborús bűncselekményekkel kapcsolatos, folyamatban lévő nyomozásokhoz, bemutatva az Europolnak a nemzetközi igazságszolgáltatásban és elszámoltathatóságban betöltött kulcsfontosságú szerepét;
8.	elismeri továbbá a Bizottságnak az erősebb és biztonságosabb Európa megteremtésére irányuló erőfeszítéseit, amint azt Ursula von der Leyen elnök a 2024. évi nyilatkozatában felvázolta; felhívja a Bizottságot, hogy kétszerezze meg az Europol személyzetét, és ismerje el az Europol központi szerepét a biztonság Unió-szerte történő biztosításában, valamint a felmerülő fenyegetésekre való reagálási képességét; hangsúlyozza továbbá, hogy ez a bővítés tovább fogja erősíteni az Europol azon képességét, hogy támogassa a tagállamokat az online és offline súlyos és szervezett bűnözés elleni küzdelemben, hozzájárulva ezáltal ahhoz, hogy Európa mindenki számára biztonságosabb és védettebb legyen. 

</RepeatBlock-Dec>

